Mostert verruil Engeland vir Japan | Netwerk24
Deur Hendrik Cronjé 24 Mei 2020 00:03
Franco Mostert. Foto: Getty Images
Franco Mostert gaan soos een van sy jare lange mentors, Johan Ackermann, 'n nuwe hoofstuk in sy rugbyloopbaan in Japan skryf.
Die Springbok-slot het volgens Rapport se inligting 'n langtermynkontrak van vier jaar met Honda Heat gesluit waar hy as die plaasvervanger vir sy nasionale spanmaat RG Snyman gekontrakteer is.
Snyman sal hom binnekort by die Ierse klubspan Munster aansluit. Die voormalige Springbok-hulpafrigter Johann van Graan is die hoofafrigter van Munster.
Sodra die inperking weens die Covid-19-pandemie opgehef word, sluit Ackermann, wat Mostert eers by die Leeus en daarna van 2018 af by Gloucester afgerig het, by die Japanse klubspan die Docomo Red Hurricanes aan.
Mostert behoort maklik in Japan aan te pas.
Dié 29-jarige boorling van Welkom het voorheen reeds tussen 2016 en 2018 vir nog 'n Japanse klubspan, die Ricoh Black Rams, gespeel.
Daar was juis die afgelope tyd sprake dat hulle een van die spanne is wat probeer het om Mostert vanweë sy hoë werkverrigting en min beserings te kontrakteer.
Mostert is een van verskeie Suid-Afrikaners wat vir Gloucester onder Ackermann gespeel het.
Ackermann se seun, die losvoorspeler Ruan, sal by Gloucester aanbly aangesien hy binne twee maande kwalifiseer om vir Engeland oorweeg te word.
Intussen blyk dit uit berigte in die Britse media dat Ackermann nie heeltemal uit vrye wil by Gloucester weg is nie.
Andy Goode, gewese Engelse speler, het op 'n uitsending van The Rugby Pod beweer Ackermann is uitgewerk deur sekere spelers en Gloucester se uitvoerende hoof, Lance Bradley.